Tydelike Eskom-hoof aangestel(Argieffoto: GCIS) Calib Cassim is as tussentydse uitvoerende hoof van Eskom aangestel. Cassim is in November 2018 as Eskom se finansiële hoof aangestel nadat hy sedert Julie 2017 in die pos waargeneem het. Volgens Eskom is Cassim ‘n geregistreerde geoktrooieerde rekenmeester en het hy ‘n meestersgraad in sakeleierskap. “Met meer as 20 jaar se diens by Eskom, het sy kwalifikasies en uitgebreide ondervinding vir Cassim ‘n diep begrip en waardering van die Eskom-besigheid en die elektrisiteitsbedryf verskaf, veral met betrekking tot die uitdagings wat die finansiering van bedrywighede en toekomstige uitbreiding van die bedryf in die gesig staar.” Cassim neem by André de Ruyter oor nadat hy in Desember bedank het. De Ruyter sou tot einde Maart in sy pos aanbly maar daar is Woensdagaand laat in ŉ kort verklaring bekend gemaak dat hy sy pos onmiddellik sal verlaat. “Ná die sameroeping van ŉ spesiale raadsvergadering Woensdag, het die Eskom-raad en uitvoerende groephoof ŉ gemeenskaplike ooreenkoms bereik om sy kennistydperk tot 28 Februarie aan te pas. “Die raad het besluit dat daar nie van De Ruyter verwag sal word om die res van sy kennistydperk te werk nie en dat hy dadelik uit sy posisie vrygestel word.” Dit het gevolg na ‘n onderhoud waarin De Ruyter verskeie skokbewerings oor korrupsie by Eskom gemaak het.